Ruska odbrana

**Ruska odbrana** je šahovsko otvaranje koje počinje potezima: 
:1. **e4 e5**
:2. **Sf3 Sf6.**
Iako ovaj simetrični odgovor ima dugu historiju, prvi koji ga je popularizirao bio je ruski šahist Aleksandar Petrov sredinom 19. vijeka. U znak priznanja ruskim majstorima Petrovu i Carlu Jaenischu, koji su prvi istraživali ovo otvaranje, u nekim se zemljama ono zove **Ruska igra (partija)** ili **Petrovljeva odbrana**.

Ovo otvaranje na glasu je kao suhoparno i neinspirativno. Međutim, ono nudi prilike za napad objema stranama, a nekoliko varijanti prilično su oštre. Često se desi izmjena figura i crni, nakon što osvoji tempo, obično ima dobro smještenog skakača. Pillsburyjeva partija iz 1895. protiv Laskera daje potvrdu za to. Kontranapad crnog također izbjegava Špansku partiju, Sporu igru (i druge varijante Italijanske partije), te Škotsku partiju. Velemajstori Karpov, Jusupov, Marshall, Kramnik i Pillsbury često su igrali ovo otvaranje kad su imali crne figure.

## Treći potez bijelog 
Bijeli ima 4 glavna izbora za svoj 3. potez:
* **3. Sc3**, što se može transponirati u *Igru četiri skakača* ili *Igru tri skakača*
* **3. Lc4**, što može dovesti do Boden-Kieseritzkyjevog gambita ili transponirati u *Odbranu dva skakača*
* **3. Sxe5**, klasična varijanta
* **3. d4**, Steinitzova varijanta.
Bijeli obično odabire 3. Sxe5, 3. Sc3 ili 3. d4.

### 3. Sc3 
Ako bijeli brani pješaka ovim potezom, crni može izjednačiti šanse transponiranjem u *Igru četiri skakača* (3...Sc6) ili ulaskom u *Igru tri skakača* (3...Lb4).

### 3. Lc4 
Druga mogućnost jeste 3. Lc4 Sxe4 4. Nc3, tj. **Boden-Kieseritzkyjev gambit**. On se ne smatra skroz dobrim jer crni ima nekoliko solidnih opcija. On može prihvatiti gambit sa 4...Sxc3 5. dxc3 f6, iako mora igrati oprezno nakon 6. 0-0 (jer je, npr., 6...Lc5?? 7. Sxe5! katastrofalno; dobri su potezi 6...d6 i 6...Sc6). Još jedna, agresivnija mogućnost je 6. Sh4, gdje bijeli pokušava brzi napad na crnog kralja, ali crni može zadržati malu prednost ako odigra oprezno: 6...g6 7. f4 De7 8. f5 Dg7 9. Dg4 Kd8. Druga mogućnost je vraćanje žrtve pješaka: 4...Sxc3 5. dxc3 c6 6. Sxe5 d5, s jednakim šansama. Treća mogućnost je transponiranje u Igru 4 skakača: 4...Sc6, a ako 5. Sxe4, d5. Ako 5. Lxf7+?, Kxf7 6. Nxe4 d5 daje crnom lovački par i kontrolu nad centrom. Ako 5. 0-0, crni igra 5...Sxc3 6. dxc3 i sada crni može igrati 6...De7!, za što je Fischer napisao da "bijeli nema kompenzaciju za pješaka", ili 6...f6, transponirajući u glavnu varijantu Boden-Kieseritzkyjevog gambita.

### 3. Sxe5 
Nakon ovog poteza crni ne treba nastaviti s kopiranjem poteza bijelog i pokušati tako odmah vratiti materijal potezom 3...Sxe4? jer će nakon 4. De2 bijeli ili osvojiti materijal (4...Sf6?? 5. Nc6+ osvaja crnu damu, a ako 4...d5 5. d3 De7 6. dxe4 Dxe5 7. exd5, crni gubi pješaka) ili steći nadmoćnu poziciju (4...De7 5. Dxe4 d6 6. d4 f6 7. Sc3 dxe5 8. Sd5 Dd6 9. Lf4 Sd7 10. 0-0-0 i bijeli ima veliku prednost). Crni obično igra 3...d6. Bijeli sada mora vratiti skakača ili ga žrtvovati:
* 4. Sf3 - **Glavna varijanta**
* 4. Sc4 - **Paulsenova varijanta**
* 4. Sd3 - **Karklinov napad**
* 4. Sxf7 - **Cochraneov gambit**.
Bijeli češće slijedi glavnu varijantu: 4. Sf3 Sxe4 5. d4 d5 6.Ld3, gdje će pokušati otjerati uznapredovalog crnog skakača s polja e4 potezima poput c4 i Te1. Bijeli umjesto toga može forsirati pojednostavljenje Laskerovim 5. De2 De7 6. d3. Ovo je općenito dovoljno samo za remi, kojim bi crni trebao biti zadovoljan. Druga mogućnost, koju je istražio Keres, jeste 5. c4, što je poznato kao **Kauffmannov napad**. Potpuno drukčiji pristup jeste da se na 4...Sxe4 odgovori sa 5. Sc3 Sxc3 6. dxc3, s brzim razvojem figura i velikom rokadom. Npr., bijeli može planirati Le3, Dd2 i O-O-O i ići na napad na kraljevom krilu, vjerujući da će udvojeni c-pješaci pomoći u zaštiti njegovog kralja i da će njegova inicijativa i napadački potencijal neutralizirati dugoročni nedostatak (udvojeni pješaci).

### 3. d4 
Wilhelm Steinitz favorizirao je ovaj potez. Crni može uzeti bilo kojeg od dva bijela pješaka. Nakon 3...exd4 4. e5 (4. Lc4 transponira u Lovčevo otvaranje) Se4 5. Dxd4 d5 6. exd6 Sxd6 7. Sc3 Sc6 8. Qf4 partija je približno jednaka. Nakon drugog uzimanja, 3...Sxe4, 4. Ld3 d5 (začuđujuće, 4...Sc6!? 5. Lxe4 d5, s namjerom 6. Ld3 e4, također je moguće) 5. Sxe5, bilo 5...Sd7 bilo 5...Ld6 daje prilično jednake šanse.

## ECO kodovi 
ECO kodovi za Petrovljevu odbranu jesu C43 (za 3. d4 exd4 4. e5 Se4 5. Sxd4) i C42 za sve druge varijante.

## Bilješke 
## Također pogledajte 
* Spisak šahovskih otvaranja

## Reference 
*
* ICC besplatni videosnimci o Petrovljevoj odbrani, Najdič-Kramnik (Dortmund 2008); ovdje je Kramnik iznenađujuće poražen inovacijom u varijanti 5.Sc3
* ICC besplatni videosnimci o Petrovljevoj odbrani, Karjakin-Jakovenko (*Aerosvit* 2008)
* ICC besplatni videosnimci o Petrovljevoj odbrani, Anand-Kramnik (*Corus* 2008)
* ICC besplatni videosnimci o Petrovljevoj odbrani, Ivančuk-Kramnik (Taljev memorijal 2007)
* ICC besplatni videosnimci o Petrovljevoj odbrani, Anand-Kramnik (Meksiko 2007)

## Dodatni izvori 
* Aleksandar Raecki, Maksim Četverik (2005), *Petrovljeva odbrana*; *Everyman Chess*, 
* Vasilios Kotronias, Andreas Tzermiadianos (2005), *Beating The Petroff*; *Batsford*, 

## Vanjski linkovi 
* Petrovljeva odbrana (C42) - 365Chess.com

Kategorija:19. vijek u šahu
Kategorija:Otvorene partije